[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.2.2006

COM(2006) 58 τελικό

2001/0004 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις μηχανές και για την τροποποίηση της οδηγίας 95/16/ΕΚ

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0004 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις μηχανές και για την τροποποίηση της οδηγίας 95/16/ΕΚ

1. ΕΙΣΑΓΩΓΗ

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της για τις τροπολογίες που πρότεινε το Κοινοβούλιο.

2. ΠΛΑΙΣΙΟ

1. Ημερομηνία διαβίβασης στο Κοινοβούλιο και στο Συμβούλιο: 26 Ιανουαρίου 2001

2. Γνώμη της Οικονομικής και Κοινωνικής Επιτροπής: 12 Σεπτεμβρίου 2001

3. Ημερομηνία γνωμοδότησης του Κοινοβουλίου σε πρώτη ανάγνωση: 4 Ιουλίου 2002

4. Ημερομηνία διαβίβασης της τροποποιημένης πρότασης: 11 Φεβρουαρίου 2003

5. Ημερομηνία της πολιτικής συμφωνίας στο Συμβούλιο: 24 Σεπτεμβρίου 2004

6. Ημερομηνία έκδοσης της κοινής θέσης: 18 Ιουλίου 2005 (ομοφωνία)

7. Ημερομηνία γνωμοδότησης του Κοινοβουλίου σε δεύτερη ανάγνωση: 15 Δεκεμβρίου 2005

3. ΣΚΟΠΟΣ ΤΗΣ ΠΡΟΤΑΣΗΣ

Σκοπός της αρχικής πρότασης ήταν να εξασφαλιστεί εντός του πεδίου εφαρμογής της η ελεύθερη κυκλοφορία των προϊόντων με την παροχή προστασίας υψηλού επιπέδου στους τομείς της υγείας, της ασφάλειας και της προστασίας των καταναλωτών. Τα προϊόντα που εμπίπτουν στο πεδίο εφαρμογής της είναι ως επί το πλείστον μηχανήματα και προϊόντα που χρησιμοποιούνται μαζί με μηχανήματα.

Σύμφωνα με τα συμπεράσματα της έκθεσης Molitor του 1994, στόχος της αρχικής πρότασης ήταν να οριστούν ακριβέστερα διάφορες έννοιες, να διασαφηνιστούν ορισμένες πτυχές και να εξασφαλιστεί ομοιόμορφη εφαρμογή. Για το σκοπό αυτό, διευκρινίστηκαν οι διαδικασίες για την αξιολόγηση συμμόρφωσης και την εποπτεία της αγοράς και αποφεύχθηκαν με τον τρόπο αυτό τυχόν αποκλίνουσες ερμηνείες τους.

Η αρχική πρόταση αναθεώρησης της οδηγίας για τα μηχανήματα εκπονήθηκε με βάση τις προτάσεις που συνέταξε υψηλόβαθμη ομάδα ανεξάρτητων εμπειρογνωμόνων από διάφορους κλάδους. Επίσης, ελήφθη υπόψη η εμπειρία από την πρακτική εφαρμογή της τροποποιημένης οδηγίας 89/392/EΟΚ[1].

Τα κύρια στοιχεία της αρχικής πρότασης ήταν τα εξής:

- Ακριβέστερος ορισμός του πεδίου εφαρμογής της οδηγίας, διασαφήνιση των ορίων σε σχέση με άλλες οδηγίες, ιδίως τις οδηγίες για το ηλεκτρολογικό υλικό χαμηλής τάσης[2] και για τους ανελκυστήρες[3], και σαφέστερη περιγραφή της έννοιας «ημιτελές μηχάνημα»·

- Ενίσχυση των διατάξεων σχετικά με την εποπτεία της αγοράς και την κοινοποίηση των φορέων αξιολόγησης της συμμόρφωσης·

- Καθιέρωση μιας διαδικασίας πλήρους εξασφάλισης της ποιότητας για ορισμένες κατηγορίες μηχανημάτων.

Στην τροποποιημένη της πρόταση η Επιτροπή ενσωμάτωσε πολλές από τις υποδείξεις του Ευρωπαϊκού Κοινοβουλίου, με στόχο την περαιτέρω βελτίωση της οδηγίας.

4. ΓΝΩΜΗ ΤΗΣ ΕΠΙΤΡΟΠΗΣ ΓΙΑ ΤΙΣ ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Τροπολογίες που έγιναν δεκτές από την Επιτροπή

Η Επιτροπή μπορεί να αποδεχθεί πλήρως το σύνολο των 9 τροπολογιών του Ευρωπαϊκού Κοινοβουλίου. Οι τροπολογίες αυτές είναι αποτέλεσμα μιας συμβιβαστικής δέσμης τροπολογιών που συμφωνήθηκε μεταξύ του Ευρωπαϊκού Κοινοβουλίου και του Συμβουλίου με σκοπό την έγκριση της οδηγίας σε δεύτερη ανάγνωση. Οι τροπολογίες είναι σύμφωνες με τους στόχους της πρότασης της Επιτροπής και διατηρούν την ισορροπία συμφερόντων που επιτεύχθηκε στην κοινή θέση.

Οι τροπολογίες της κοινής θέσης αφορούν κυρίως την ενίσχυση της επιτήρησης της αγοράς και διασαφηνίσεις σχετικά με το καθεστώς της σήμανσης CE, το πεδίο εφαρμογής, την εμπιστευτικότητα και τις υποχρεώσεις των κοινοποιημένων φορέων στο πλαίσιο των συστημάτων πιστοποίησης της πλήρους διασφάλισης ποιότητας.

Η κατάληξη σε συμβιβαστική δέσμη διευκολύνθηκε από τρεις δηλώσεις που υπέβαλε η Επιτροπή στη συνεδρίαση της ολομέλειας το Δεκέμβριο του 2005 (βλ. παράρτημα).

5. ΣΥΜΠΕΡΑΣΜΑ

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως ανωτέρω.

ΠΑΡΑΡΤΗΜΑ

Δηλώσεις της Επιτροπής:

Σήμανση CE

Με την επιφύλαξη της τήρησης της κοινοτικής νομοθεσίας, η Επιτροπή, στο πλαίσιο αναθεώρησης της νέας προσέγγισης που έχει προγραμματιστεί για τα μέσα του 2006, θα αποσαφηνίσει τις προϋποθέσεις επίθεσης άλλων σημάνσεων σε σχέση με τη σήμανση CE, είτε εθνικών είτε ευρωπαϊκών ή ιδιωτικών.

Ελκυστήρες Ι

Το Κοινοβούλιο, το Συμβούλιο και η Επιτροπή δηλώνουν ότι, προκειμένου να καλυφθεί το σύνολο των πτυχών σχετικά με την υγεία και την ασφάλεια για τους γεωργικούς και τους δασικούς ελκυστήρες σε μία οδηγία εναρμόνισης, η οδηγία 2003/37/EΚ σχετικά με την έγκριση τύπου γεωργικών ή δασικών ελκυστήρων, των ρυμουλκουμένων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών πρέπει να τροποποιηθεί, έτσι ώστε να αντιμετωπισθούν όλοι οι σχετικοί κίνδυνοι που προβλέπονται στην οδηγία για τα μηχανήματα.

Σε αυτή την τροποποίηση της οδηγίας 2003/37/EΚ πρέπει να περιλαμβάνεται και τροποποίηση της οδηγίας για τα μηχανήματα, έτσι ώστε να απαλειφθεί η φράση «για τους κινδύνους» από το άρθρο 1 παράγραφος 2 στοιχείο ε) πρώτη περίπτωση.

Ελκυστήρες ΙΙ

Η Επιτροπή αναγνωρίζει την ανάγκη να συμπεριληφθούν στις οδηγίες για τους γεωργικούς και τους δασικούς ελκυστήρες περαιτέρω απαιτήσεις για τους κινδύνους που δεν καλύπτονται από τις εν λόγω οδηγίες. Για το σκοπό αυτό, η Επιτροπή εξετάζει τη λήψη κατάλληλων μέτρων τα οποία περιλαμβάνουν αναφορές σε κανονισμούς των Ηνωμένων Εθνών, σε πρότυπα CEN και ISO και σε κωδικούς του ΟΟΣΑ.

[1] Οδηγία 89/392/ΕΟΚ του Συμβουλίου, της 14ης Ιουνίου 1989, περί προσεγγίσεως των νομοθεσιών των κρατών μελών σχετικά με τις μηχανές (EE L 183 της 29.06.1989, σ. 9). Η οδηγία κωδικοποιήθηκε με την οδηγία 98/37/ΕΚ του Ευρωπαϊκού Κοινοβουλίου και του Συμβουλίου της 22ας Ιουνίου 1998 για την προσέγγιση της νομοθεσίας των κρατών μελών σχετικά με τις μηχανές (ΕΕ L 331 της 23.7.1998, σ. 1). Οδηγία όπως τροποποιήθηκε με την οδηγία 98/79/ΕΚ ( EE L 331 της 7.12.1998, σ. 1).

[2] Οδηγία 73/23/ΕΟΚ του Συμβουλίου, της 19ης Φεβρουαρίου 1973, περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως (ΕΕ L 77 της 26.3.1973, σ. 29). Οδηγία όπως τροποποιήθηκε με την οδηγία 93/68/ΕΟΚ (ΕΕ L 220 της 30.8.2003, σ. 1).

[3] Οδηγία 95/16/EΚ του Ευρωπαϊκού Κοινοβουλίου και του Συμβουλίου, της 29ης Ιουνίου 1995, για την προσέγγιση των νομοθεσιών των κρατών μελών σχετικά με τους ανελκυστήρες (ΕΕ L 213 της 7.9.1995, σ. 1). Οδηγία όπως τροποποιήθηκε με τον κανονισμό (ΕΚ) αριθ. 1882/2003 (ΕΕ L 284 της 31.10.2003, σ. 1).